Diari Oficial de la Generalitat Valenciana


Sumari del DOGV 3746, del 10-05-2000 (2000/3568)

ORDRE de 2 de maig de 2000, de la Conselleria de Benestar Social, per la qual es convoquen beques per a la realització de cursos d'idioma anglés al Regne Unit per a membres d'entitats juvenils durant el mes d'agost de 2000 i se n'estableixen les bases per a la concessió.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3746

Data del DOGV
:   10-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3568


Data del document
:   02-05-2000

Organisme emissor
:   Conselleria de Benestar Social

Tipus de document
:   Ordre

Descriptors 

:   * suport econòmic
    * ajuda pública
    * assignació per estudis
    * jove
    * associació
    * el Regne Unit
    * ensenyament d'idiomes

ORDRE de 2 de maig de 2000, de la Conselleria de Benestar Social, per la qual es convoquen beques per a la realització de cursos d'idioma anglés al Regne Unit per a membres d'entitats juvenils durant el mes d'agost de 2000 i se n'estableixen les bases per a la concessió. [2000/Q3568]
  
La Llei de la Generalitat Valenciana 4/1989, de 26 de juny, sobre l'Institut Valencià de la Joventut, assenyala en l'article 3 les funcions d'aquesta entitat, entre les quals hi ha «donar suport material i econòmic, en la mesura que siga possible, al desplegament de les iniciatives i els projectes de les associacions juvenils inscrites en el Cens de les Associacions Juvenils de la Comunitat Valenciana». Altres objectius d'aquesta norma legal, com ara afavorir l'autonomia personal, potenciar la promoció sociocultural de la joventut i els intercanvis internacionals dels jóvens, remarquen l'interés dels jóvens i permeten aconseguir «la participació lliure i eficaç de la joventut en el desplegament polític, social, econòmic i cultural», com estableix l'article 48 de la Constitució Espanyola de 1978.
  
En aquesta línia, la Conselleria de Benestar Social, a través de l'Institut Valencià de la Joventut (IVAJ), considera apropiat oferir als membres d'associacions juvenils, que estiguen exercint o exerciran activitats d'intercanvi internacional o d'índole semblant en la seua pròpia associació, la possibilitat d'uns cursos d'idioma anglés en un context d'intercomunicació amb jóvens tant de britànics com d'altres nacionalitats que conflueixen habitualment cada estiu al Regne Unit. Així s'afavoreix no sols l'aprenentatge d'un idioma quasi imprescindible en les relacions internacionals, sinó també la immersió lingüisticocultural en un país que compta amb una presència efectiva d'una joventut forana multiracial i cultural, tal com la que representen els nostres jóvens valencians.
  
Vist l'informe del Consell de la Joventut de la Comunitat Valenciana.
  
En virtut d'això, i en ús de les facultats que em confereix l'article 35.ll de la Llei 5/1983, de 30 de desembre, de Govern Valencià, i l'article 47.11 del Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Convocar les beques per a l'estada i la realització de cursos d'idioma anglés al Regne Unit de la Gran Bretanya durant el mes d'agost de 2000, i aprovar les bases que han de regir la convocatòria, que s'inclouen com a annex a aquesta ordre.
  
Segon
  
La Direcció General de l'IVAJ, en el marc de les seues competències, aprovarà les operacions pressupostàries necessàries per tal de donar cobertura a la despesa que implique la gestió d'aquesta ordre, l'import màxim de la qual no podrà superar els 9.635.000 pessetes.
  
DISPOSICIONS FINALS
  
Primera
  
La Direcció General de l'Institut Valencià de la Joventut resoldrà la convocatòria, i se l'autoritza per a adoptar les instruccions i les mesures que calga per al compliment i el desplegament d'aquesta ordre, i la gestió de la convocatòria.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
D'acord amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, aquesta ordre, que posa fi a la via administrativa, podrà ser recorreguda potestativament en reposició o, directament, per la via contenciosa administrativa, en els terminis i davant dels òrgans que s'indica a continuació:
  
a) El recurs de reposició s'haurà d'interposar davant de la Conselleria de Benestar Social en el termini d'un mes comptador a partir de l'endemà de la seua publicació.
  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació.
  
València, 2 de maig de 2000
  
La consellera de Benestar Social,
  
CARMEN MAS RUBIO
  
ANNEX I
  
Primera. Convocatòria
  
1. Es convoquen 40 beques per a la realització de cursos d'idioma anglés al Regne Unit de la Gran Bretanya.
  
2. El benefici econòmic de la beca consisteix que l'IVAJ sufraga una part del seu cost, avaluable individualment per cada beneficiari en el resultat de dividir el cost del corresponent contracte per a la realització de les prestacions en què consisteix el programa oferit pel nombre de beques que es convoquen per al corresponent curs d'idiomes, deduït l'import de 75.000 pessetes (IVA inclòs) que cada beneficiari ha d'aportar en concepte de quota. En les resolucions d'adjudicació de les beques s'expressarà la part de cost en què consisteix concretament la beca concedida.
  
3. En el cas que aquest programa no poguera dur-se a terme per causes no imputables als becaris, aquests només tindran dret a la devolució de la quota que hagueren abonat.
  
4.El programa oferit consistirà en:
  
4.1 Cursos, impartits per professors natius i titulats, amb 20 hores de classe setmanals, sobretot pràctiques.
  
4.2 Estada en famílies natives, en règim de mitja pensió, de dilluns a divendres, i de pensió completa els dissabtes i diumenges.
  
4.3 En acabar el curs, cada participant en rebrà un certificat de realització.
  
4.4 Tots els cursos inclouen assegurança de malaltia i d'accident durant el viatge i l'estada, que cobreix les contingències següents:
  
4.4.1 Assistència mèdica i sanitària, en la qual s'inclouen els serveis següents: atenció per equips mèdics d'emergència i especialistes; exàmens mèdics complementaris, hospitalitzacions, tractaments i intervencions quirúrgiques, subministrament de medicaments en internat, o reintegrament del seu cost, quant a lesions o malalties que no requerisquen hospitalització; atenció de problemes odontològics aguts ?s'entendran com a tals els que, per infecció, dolor o trauma, requerisquen un tractament d'urgència. Internament hospitalari i les despeses originades pel trasllat i l'estada d'un familiar i, si és procedent, la repatriació d'ambdós ?es produirà el trasllat i l'estada del familiar quan l'alumne es trobe més de cinc dies hospitalitzat o requerisca una intervenció quirúrgica. L'assegurador abonarà en concepte de despeses d'estada de l'acompanyant, i contra la presentació de factures corresponents, fins a 5.000 pessetes per dia i per un període màxim de 10 dies. L'assegurador pren al seu càrrec les despeses corresponents a aquestes prestacions fins al límit, per assegurat, d'1.000.000 de pessetes o l'equivalent en la moneda local.
  
4.4.2 Invalidesa absoluta o gran invalidesa, indemnització de 60.268.994 de pessetes.
  
4.4.3 Mort de l'alumne, indemnització de 3.000.000 de pessetes, despeses de trasllat i estada d'un familiar i repatriació del cadàver.
  
4.4.4 Pèrdua, robatori o furt d'efectes personals, indemnització de 50.000 pessetes.
  
4.4.5 Responsabilitat civil, defensa legal i bestreta de fiança legal, cobertura de 82.443.064 de pessetes, per cada un dels sinistres següents: danys corporals, danys materials, fiança judicial, danys per sinistre.
  
4.4.6 Tornada anticipada del becari, per mort d'un familiar en primer grau. L'assegurador proporcionarà un bitllet d'anada i tornada amb avió o tren fins al seu domicili habitual.
  
4.5 Els desplaçaments des de la Comunitat Valenciana fins al Regne Unit es faran per via aèria.
  
4.6 Hi haurà un coordinador per centre que haurà d'informar del curs una vegada per setmana a l'IVAJ i hi detallarà les incidències sorgides.
  
4.7 El programa no inclou diners de butxaca per a despeses personals ni allotjament en habitacions individuals.
  
Segona. Destinataris
  
1. Els destinataris d'aquesta convocatòria són els membres de les entitats juvenils inscrites fins al 31 de desembre de 1998, inclusivament, en el Cens d'Associacions Juvenils i Entitats Prestadores de Serveis a la Joventut de la Generalitat Valenciana, i els membres de les entitats que conformen els consells territorials de joventut inscrits en el Registre de Consells Territorials de Joventut.
  
2. En tot cas, els jóvens proposats hauran d'haver nascut entre 1970 i 1980, ambdós inclusivament, i residir a la Comunitat Valenciana.
  
3. Podran resultar adjudicataris de les ajudes del programa fins a un màxim de tres persones per cada una de les entitats participants, independentment del nombre de participants que proposen, tret que les dites entitats només puguen proposar un nombre màxim de dues persones, d'acord amb l'apartat 2.b de la base tercera; en aquest cas, el nombre d'adjudicataris no podrà ser superior a dos.
  
Tercera. Sol·licituds i documentació
  
1. Les associacions juvenils, entitats juvenils i consells territorials de joventut presentaran una única proposta mitjançant la selecció d'aquells associats la participació en aquest programa dels quals s'hi considera més adient.
  
2. El nombre de membres a proposar queda determinat de la manera següent:
  
a) Consells territorials de joventut de la Comunitat Valenciana: fins a tres membres.
  
b) Associacions i entitats juvenils que no formen part de cap consell local de joventut: fins a dos membres.
  
c) Associacions i entitats juvenils membres del Consell de la Joventut de la Comunitat Valenciana: fins a sis membres.
  
3. Els sol·licitants hauran d'aportar obligatòriament la documentació següent:
  
3.1 Instància de l'entitat proponent, segons el model oficial annex i en els termes que preveu el punt anterior, segellada i firmada pel president o presidenta o persona que estatutàriament en detinga la representació.
  
3.2 Certificat del secretari o secretària de l'entitat visat pel president o presidenta, en què es faça constar, si és procedent, respecte de cada membre proposat i en relació al contingut de la base sisena d'aquesta convocatòria:
  
- El càrrec exercit a data 1 de gener de 2000. A aquest efecte, i en el cas que el càrrec no és el de president o presidenta, vicepresident o vicepresidenta, secretari o secretària, tresorer o tresorera o vocal, s'hi haurà de fer constar la seua correspondència, segons disposen els estatuts de l'entitat.
  
- El període de permanència en l'entitat com a membre actiu mitjançant l'especificació de la data exacta (dia, mes, any).
  
3.3 Sol·licitud degudament emplenada i firmada per les persones proposades, segons el model oficial annex.
  
3.4 Fotocòpia confrontada del document nacional d'identitat o passaport de cada una de les persones proposades.
  
3.5 Certificat d'empadronament en un municipi de la Comunitat Valenciana de cada una de les persones proposades.
  
4. A més a més, a l'efecte de la valoració dels mèrits quant a la participació en programes juvenils de caràcter internacional que preveu la base sisena, s'hi haurà d'aportar el certificat acreditatiu corresponent que la participació ha sigut efectiva.
  
Quarta. Inscripcions i examen de les sol·licituds
  
1. El termini de presentació de sol·licituds serà de 20 dies hàbils comptadors a partir de l'endemà de la publicació d'aquesta ordre, en el Diari Oficial de la Generalitat Valenciana.
  
2. Les sol·licituds i la documentació s'adreçaran als registres de l'Institut Valencià de la Joventut (carrer de l'Hospital, número 11, 46846 València; carrer dels Orfebres Santalínea, número 2, 12675 Castelló de la Plana; i carrer de Sant Cristòfol, número 8 i 10, 03344 Alacant), directament o per qualsevol de les formes que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. Una vegada rebudes, es procedirà a l'estudi de les sol·licituds i de la documentació que ha d'acompanyar-les. Si la sol·licitud no reuneix els requisits que assenyala l'article 71 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no duu, adjunta, la documentació que d'acord amb aquesta ordre és exigible, es requerirà la persona interessada perquè en el termini de 10 dies, esmene la mancança o hi acompanye els documents preceptius, amb la indicació que, si no ho fera així, es considerarà que ha desistit de la seua petició, després de la resolució de la Direcció General de l'IVAJ.
  
Cinquena. Exclusions i incompatibilitats
  
1. Es desestimaran les sol·licituds d'aquelles persones que no complisquen algun o alguns dels requisits inclosos en la base segona d'aquesta ordre.
  
2. No podran accedir a aquestes beques les persones que hagen gaudit d'alguna beca d'idiomes a l'estranger concedida per la Generalitat Valenciana o per qualsevol altra administració pública. En el cas d'obtindre una altra beca gaudible durant l'any 2000 de característiques semblants a l'oferida en aquesta convocatòria, la persona interessada haurà de formular de forma explícita l'opció per una d'elles; si no ho fera així, s'entendrà que ha desistit d'aquesta.
  
3. L'Institut Valencià de la Joventut es reserva la facultat de contrastar les dades aportades per cada persona sol·licitant, amb les que estiguen en poder de les administracions públiques.
  
4. Quedarà sense efecte la concessió de la beca, després de l'audiència a la persona interessada, amb la consegüent obligació de reintegrament de despeses més els interessos legals des que les dites despeses es produïren, si no es realitza, injustificadament, l'activitat que va motivar la concessió de la beca; si s'obté sense reunir els requisits que s'hi exigeixen, o si s'incompleixen sense justificació les condicions establides en aquesta convocatòria, sense perjuí de les responsabilitats de tipus penal que procedisca en els supòsits de falsedat en les dades o en la documentació aportada.
  
Sisena. Valoració de sol·licituds
  
1. Les beques s'atorgaran tenint en compte el currículum individual dels membres proposats per cada entitat, sense que es puga acumular més d'un càrrec a l'efecte de sumar una major puntuació.
  
2. La valoració es farà d'acord amb els criteris següents:
  
2.1 Càrrec directiu exercit en l'entitat el dia 1 de gener de 2000:
  
President o presidenta o vicepresident o vicepresidenta: 2 punts.
  
Secretari o secretària, tresorer o tresorera, vocal: 1 punt.
  
Altres càrrecs de responsabilitat en l'entitat no compresos en els paràgrafs anteriors: 0,5 punts.
  
2.2 Pertinença a l'entitat com a membre actiu: per cada any complet comprés entre la data d'incorporació a l'entitat proponent i el dia 1 de gener de 2000, fins a quatre anys com a màxim: 1 punt.
  
2.3 Per participació en programes per a jóvens de caràcter internacional:
  
a) Participació en la realització de projectes aprovats en el marc del programa «Joventut amb Europa», de la Comissió Europea: 1 punt.
  
b) Participació en la realització de projectes aprovats inclosos dins del programa d'intercanvis i cooperació en matèria de joventut («Subcomissions mixtes»): 1 punt.
  
c) Altres activitats d'aquest tipus no incloses en els dos punts anteriors: fins a 1 punt.
  
3. En el cas que el càrrec exercit en l'entitat no és el de president o presidenta, vicepresident o vicepresidenta, secretari o secretària, tresorer o tresorera o vocal però, segons estiga previst en els estatuts, es corresponguera amb algun d'aquests i el secretari no haguera acreditat tal cosa, el càrrec s'inclourà, a efectes de puntuació, i segons es disposa en el punt 2.1 d'aquesta mateixa base, en «altres càrrecs de responsabilitat en l'entitat no inclosos en els paràgrafs anteriors».
  
Setena. Comissió de selecció
  
1. El director general de l'IVAJ nomenarà quatre persones que constituiran la Comissió de Selecció; aquesta ajustarà el seu funcionament al que estableix la Llei 30/l992, de 26 de novembre, de Règim Jurídic de les Administracions Públiques i del Procediment Administratiu Comú. De les quatre persones que formaran la Comissió de Selecció, tres seran proposades pel Consell de la Joventut de la Comunitat Valenciana, i una quarta, que actuarà com a secretari, serà nomenada d'entre el personal al servei del Govern Valencià adscrit a l'IVAJ, sense perjuí del deure d'abstenció, si cap dels membres de la dita comissió incorre en algun dels casos que estableix l'article 28 de la Llei 30/l992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La resolució per la qual es determine la composició nominal de la comissió es publicarà en el Diari Oficial de la Generalitat Valenciana.
  
3. La comissió elevarà a la Direcció General de l'IVAJ la relació nominal de persones excloses de la convocatòria, indicant-ne la causa d'exclusió, i la relació nominal de sol·licitants ordenada per la puntuació total obtinguda.
  
4. El director general de l'IVAJ resoldrà d'acord amb la proposta.
  
Huitena. Procés d'adjudicació
  
1. S'adjudicaran les beques amb vista a la puntuació obtinguda entre els sol·licitants que hagen complit els requisits exigits en aquesta convocatòria fins a cobrir les 40 places oferides. La resta de membres proposats quedarà en una única llista d'espera, amb el seu corresponent ordre de puntuació.
  
2. Si s'hi produeixen empats, es resoldran mitjançant l'ordenació dels sol·licitants empatats segons la lletra inicial del primer cognom que s'haja elegit per sorteig i, a partir de dita lletra, se'n seguirà l'ordre alfabètic. Aquest sorteig tindrà caràcter públic i se celebrarà a la seu de l'IVAJ a les 12.00 hores del dia següent hàbil a la publicació d'aquesta ordre.
  
3. El termini i les condicions perquè aquestes persones realitzen l'ingrés bancari de la quota corresponent se'ls comunicarà en la notificació de la beca. En el cas que no el feren, decauran en el seu dret a l'obtenció de l'ajuda i seran substituïdes per la persona següent de la relació.
  
4. El termini per a la resolució de la convocatòria és de tres mesos comptadors a partir de l'endemà de la publicació d'aquesta ordre.
  
5. El silenci administratiu s'entendrà negatiu.
  
Novena. Notificació d'adjudicacions
  
1. Les relacions de sol·licitants exclosos es notificaran i es faran públiques a les seus de l'IVAJ d'Alacant, de Castelló i de València.
  
2. Es faran públiques, als mateixos llocs, les relacions, ordenades de major a menor puntuació, dels sol·licitants que no hagen resultat exclosos ni la seua sol·licitud arxivada amb indicació de les persones que, en primera instància, resulten beneficiàries de l'ajuda. Les quals es notificaran d'acord amb el procediment que estableix la Llei 30/1992.
  
3. En interés d'una gestió eficient dels recursos, a les persones que substituïsquen els beneficiaris que renuncien o decaiguen en el seu dret, se'ls comunicarà aquest fet i s'hi deixarà constància en l'expedient.
  
Deu. Obligacions dels beneficiaris
  
1. Cada persona adjudicatària d'una beca estarà obligada a abonar la quantitat de 75.000 pessetes en concepte de quota. En la resolució d'adjudicació s'establirà el procediment i el termini per a efectuar-ne l'ingrés.
  
2. La persona becada està obligada a realitzar l'activitat que ha motivat la concessió de la beca, durant el període d'aprofitament, i a complir les obligacions específiques d'aquesta convocatòria.
  
3. La no presentació al lloc d'eixida del viatge sense causa justificada serà considerada com a incompliment de l'activitat, amb els efectes que preveu el punt 4 d'aquesta base.
  
4. La interrupció del compliment de l'activitat per part del becari per causes justificades, però no cobertes dins de la pòlissa d'assegurances, suposarà que aquest es faça càrrec personalment de les despeses que s'hi pogueren ocasionar, incloses les de transport per tornada anticipada. Les interrupcions no justificades del compliment de l'activitat suposaran deixar sense efecte la concessió de la beca, per la qual cosa s'aplicarà allò que disposa l'apartat 4 de la base cinquena.
  
5. Emplenar, en finalitzar l'activitat, el qüestionari d'avaluació que determine l'IVAJ.
  
6. L'IVAJ no es farà responsable de les pernoctacions fora del lloc de residència durant el curs, de les eixides ni de les diverses activitats que les persones becades pogueren dur a terme per iniciativa pròpia. Els danys que, en el desplegament de les seues actuacions particulars, es pogueren causar a terceres persones hauran de ser assumits pels becaris mateix.
  
Onze. Renúncies i devolucions
  
1. Per motius de força major, accident o malaltia greu, degudament justificats, podrà autoritzar-se la incorporació o tornada del curs en dates diferents a les generals, sempre que no supose una minva de més de cinc dies del programa. Les despeses que originen aquestes variacions seran a càrrec de la persona beneficiària, llevat que les dites despeses estiguen cobertes per la pòlissa d'assegurança a què es refereix la base primera d'aquesta convocatòria.
  
2. Procedirà la devolució del total de la quota sempre que l'adjudicatari renuncie expressament a la beca mitjançant comunicació dirigida a l'IVAJ i siga possible la seua substitució per una altra persona de la llista d'espera.